32006R2011
L 384/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2011/2006 НА СЪВЕТА
от 19 декември 2006 година
за адаптиране на Регламент (ЕО) № 1782/2003 относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители, на Регламент (ЕО) № 318/2006 относно общата организация на пазарите в сектора на захарта и на Регламент (ЕО) № 320/2006 за установяване на временна схема за преструктуриране на захарната индустрия в Общността във връзка с присъединяването на България и Румъния към Европейския съюз
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Договора за присъединяване на България и Румъния, и по-специално член 4, параграф 3 от него,
като взе предвид Акта за присъединяване на България и Румъния (оттук нататък наричан „Акт за присъединяване от 2005 г.“), и по-специално член 20, във връзка с приложение IV, и член 56 от него,
като взе предвид предложението на Комисията,
като взе предвид становището на Европейския парламент,
като има предвид, че:
(1)
Регламент (ЕО) № 1782/2003 на Съвета от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (1) измени освен всичко друго и разпоредбите по отношение на таваните за помощта за семена, във връзка с присъединяването от 2004 г., и въведе схеми за директно подпомагане за фермерите в сектора на захарта. Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (2) въведе общи правила за управление на общата организация на пазарите в сектора на захарта от пазарната 2006-2007 година. Регламент (ЕО) № 320/2006 на Съвета (3) установи временна схема за преструктуриране на захарната индустрия в Общността.
(2)
Тези общи правила трябва да бъдат адаптирани за да стане възможно тяхното прилагане и по отношение на България и Румъния, считано от датата на присъединяване на тези страни към Европейския съюз.
(3)
С оглед да може да се даде възможност на България и Румъния да се възползват от мерките за подпомагане в сектора на захарта, предвидени в Регламент (ЕО) № 1782/2003, е подходящо да се изменят националните тавани за България и Румъния, като се вземат предвид допълнителните суми на помощта. С цел да се предостави на България и Румъния възможността да отпускат директни плащания по отношение на захарта под формата на отделно директно плащане, е удачно да се изменят националните тавани по отношение на референтните суми за захарта. С цел в България и Румъния да могат да се прилагат разпоредбите по отношение на отделното плащане за захар, е подходящо съответно и да се изменят периодите за прилагането.
(4)
С оглед да може да се даде възможност на България и Румъния да интегрират помощта за семена в схемите за подпомагане, предвидени в Регламент (ЕО) № 1782/2003, е подходящо България и Румъния да бъдат добавени в списъка на страните, които се ползват от тази мярка.
(5)
Актът за присъединяване от 2005 г., както и настоящият регламент, изменят Регламент (ЕО) № 1782/2003 и тези изменения трябва да влязат в сила на същата дата. В интерес на правната сигурност трябва да се уточни реда, в който следва да се прилагат тези изменения.
(6)
С оглед на прилагането в България и Румъния на механизмите на системата от производствени квоти за захар, изоглюкоза и инулинов сироп, както и традиционната потребност от предлагане на захар за рафиниране, както е предвидено в Регламент (ЕО) № 318/2006, и двете страни трябва да бъдат добавени към списъка на страните, които се ползват от тези мерки. Допълнителни адаптации трябва да се направят също така към същия този регламент, с цел да се вземе предвид специфичната ситуация в България и Румъния.
(7)
С оглед да може да се даде възможност на икономическите субекти в България и Румъния да вземат участие в схемата за преструктуриране, предвидена в Регламент (ЕО) № 220/2006, то е необходимо същия този регламент да бъде адаптиран.
(8)
Регламент (ЕО) № 1782/2003, Регламент (ЕО) № 318/2006 и Регламент (ЕО) № 320/2006 следва да бъдат съответно изменени,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1782/2003, с неговите изменения, включително тези с Акта за присъединяване от 2005 г., се изменя, както следва:
1.
В член 71в след първия параграф се добавя следният параграф:
„По отношение на България и Румъния и по отношение на захарта и цикорията ще се прилага графикът за увеличаване на плащанията, предвиден в член 143а.“
2.
Член 143ба се изменя, както следва:
а)
в параграф 1 текстът след първото изречение се заменя със следното:
„Това плащане се отпуска по отношение на представителен период, който може да е различен по отношение на всеки продукт, от една или повече от пазарните 2004-2005, 2005-2006 и 2006-2007 години и следва да бъде определен от държавите-членки в срок не по-късно от 30 април 2006 г., въз основа на обективни и недискриминационни критерии, като например:
-
количествата захарно цвекло, тръстика или цикория, за които са сключени договори за доставка в съответствие с член 19 от Регламент (ЕО) № 1260/2001 или в съответствие с член 6 от Регламент (ЕО) № 318/2006, както е приложимо,
-
количествата захар или инулинов сироп, произведени в съответствие с Регламент (ЕО) № 1260/2001 или в съответствие с Регламент (ЕО) № 318/2006, както е приложимо,
-
средният брой хектари, засети със захарно цвекло, тръстика или цикория, използвани за производството на захар или инулинов сироп и за които са сключени договори за доставка в съответствие с член 19 от Регламент (ЕО) № 1260/2001 или в съответствие с член 6 от Регламент (ЕО) № 318/2006, както е приложимо.
При все това в случаите, когато представителният период включва пазарната 2006-007 година, тази пазарна година се заменя с пазарната 2005-2006 година по отношение на земеделските стопани, на които е била отказана квота през пазарната 2006-2007 година, както е предвидено в член 3 от Регламент (ЕО) № 320/2006.
По отношение на България и Румъния:
а)
датата 30 април 2006 г., упомената в първата алинея, се заменя с 15 февруари 2007 г.;
б)
отделното плащане за захар може да се отпуска по отношение на годините 2007-2011 г.;
в)
представителният период, упоменат в първата алинея, може да бъде различен по отношение на всеки продукт, от една или повече от пазарните 2004-2005, 2005-2006, 2006-2007 и 2007-2008 години;
г)
когато представителният период включва пазарната 2007-2008 година, то тази пазарна година се заменя с пазарната 2006-2007 година по отношение на земеделските стопани, на които е била отказана квота през пазарната 2007-2008 година, както е предвидено в член 3 от Регламент (ЕО) № 320/2006.“;
б)
след параграф 3 се добавя следният параграф:
„3а. За 2007 г., по отношение на България и Румъния, датата 31 март, упомената в параграф 3, се заменя с 15 февруари 2007 г.“;
3.
Приложения VII, VIIIa и XIa към Регламент (ЕО) № 1782/2003 се изменят в съответствие с приложение I към настоящия регламент.
Член 2
Регламент (ЕО) № 318/2006 се изменя, както следва:
1.
В член 7, параграф 2 се добавя следната алинея:
„За целите на настоящия параграф, по отношение на България и Румъния, пазарната е 2006-2007 година“
2.
Член 9, параграф 1 се заменя със следното:
„1. През пазарната 2006-2007 година към общата квота за изоглюкоза, определена в приложение III, ще бъде добавена квота за изоглюкоза в размер на 100 000 тона. През всяка от пазарните 2007-2008 и 2008-2009 години към квотата от предходната пазарна година ще бъде прибавяна допълнителна квота за изоглюкоза в размер на 100 000 тона. Това увеличения няма да важи по отношение на България и Румъния.
През всяка от пазарните 2007-2008 и 2008-2009 година към квотата от предходната пазарна година ще бъде прибавяна допълнителна квота за изоглюкоза в размер на 11 045 тона по отношение на България и 1966 тона по отношение на Румъния.
Държавите-членки ще разпределят допълнителните квоти на предприятията пропорционално на квотите за изоглюкоза, които са били разпределени в съответствие с член 7, параграф 2.“
3.
Член 29, параграф 1 се заменя със следното:
„1. Независимо от член 19, параграф 1, традиционните нужди от доставки на захар за целите на рафинирането за Общността са определени в размер на 2 324 735 тона за пазарна година, изразени в бяла захар.
През пазарните 2006-2007, 2007-2008 и 2008-2009 години традиционните нужди от доставки на захар се разпределят, както следва:
-
198 748 тона за България,
-
296 627 тона за Франция,
-
291 633 тона за Португалия,
-
329 636 тона за Румъния,
-
19 585 тона за Словения,
-
59 925 тона за Финландия,
-
1 128 581 тона за Обединеното кралство.“
4.
Приложение III се заменя с текста на приложение II към настоящия регламент.
Член 3
В член 3, параграф 1 от Регламент (ЕО) № 320/2006 уводният текст на първата алинея се заменя със следното:
„Всяко предприятие, произвеждащо захар, изоглюкоза или инулинов сироп, на което е отпусната квота до 1 юли 2006 г. или до 31 януари 2007 г. по отношение на България и Румъния, има право да получи помощ за преструктуриране за всеки тон отказана квота, при условие че през една от пазарните 2006-2007, 2007-2008, 2008-2009 и 2009-2010 години предприятието:“
Член 4
Настоящият регламент влиза в сила на 1 януари 2007 г., при условие че Договорът за присъединяване на България и Румъния влезе в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 декември 2006 година.